พม.มอบนโยบายขับเคลื่อนภารกิจ ประจำปี 2565 เน้นย้ำแก้ไขปัญหาความยากจนและสร้างอาชีพให้กับประชาชนกลุ่มเปราะบาง
นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (พม.) มอบนโยบายทิศทางการขับเคลื่อนภารกิจกระทรวง พม. ประจำปี  2565 ให้กับคณะผู้บริหารและหัวหน้าหน่วยงานทั้งส่วนกลางและภูมิภาค โดยกล่าวว่า ได้เน้นด้านการแก้ไขปัญหาความยากจนและการสร้างอาชีพให้กับประชาชนกลุ่มเปราะบาง การดูแลกลุ่มเป้าหมายเรื่องสมุดพกครัวเรือนและการสร้างอาชีพที่จะต้องฟื้นฟูภายหลังสถานการณ์โควิด-19 กระทรวงฯ จะพยายามสร้างอาชีพให้กับกลุ่มเป้าหมาย ไม่ว่าจะเป็นผู้ดูแลเด็ก ผู้ดูแลสูงอายุและผู้ดูแลคนพิการ ขณะเดียวกันต้องสร้างอาชีพให้กลุ่มแม่เลี้ยงเดี่ยว พ่อเลี้ยงเดี่ยวและการสร้างอาสาสมัครเข้าไปดูแลกลุ่มเปราะบางด้วย พร้อมได้กำชับพัฒนาสังคมและความมั่นคงของมนุษย์จังหวัด (พมจ.) ในช่วงต้นปีหน้าให้ส่งการบ้านที่มอบหมายนำมาส่งให้กับปลัดกระทรวงฯเพื่อติดตามงานต่อไป นอกจากนี้ รัฐบาลเน้นผลสำฤทธิ์ในเชิงประจักษ์ เรื่องการสร้างอาชีพและการแก้ปัญหาให้ครบวงจร ที่ไม่ใช่เพียงแค่สงเคราะห์แต่ต้องให้เป้าหมายของเราจากพึ่งพามาสู่พอเพียงซึ่งถือเป็นสิ่งสำคัญที่สุดสำหรับการช่วยเหลือ